ટોલ્સ્ટોયે તારકનાથ દાસના પત્રનો એક લેખ રૂપે જવાબ આપવામાં ઘણો વિલંબ કર્યો પણ એમણે ભારતના રાજકારણને અનુલક્ષીને લેખ લખવાની તૈયારીઓ તો શરૂ કરી દીધી જ હતી. એમણે એ લેખ માટે કરેલી નોંધો અને હાથે લખેલા તેમ જ ટાઈપ કરેલા ડ્રાફ્ટ (મુસદ્દા) વગેરેની સામગ્રીનાં ૪૧૩ પાનાં થયાં હતાં. (આ સામગ્રી યાસનયા પોલ્યાનાની લાઈબ્રેરીમાં સાચવી રાખવામાં આવી છે.) ઠીક ઠીક શ્રમ અને સમય પછી ટોલ્સ્ટોયે આ લેખ તૈયાર કર્યો અને એને શીર્ષક આપ્યું "એક હિન્દુસ્તાનીને પત્ર (Letter to an Indian). આ પત્ર પ્રગટ થતાં જ ભારતમાં બ્રિટિશ શાસકોએ એના પર પ્રતિબંધ મૂકી દીધો.